LV Eiropas Savienības Oficiālais Vēstnesis C 66/24

Divpadsmitais progresa ziņojums par to, kā tiek īstenota ES Stratēģija VIKI un to munīcijas nelikumīgas uzkrāšanas un tirdzniecības apkarošanai (2011/II)

2012/C 66/04

I. IEVADS

Divpadsmitais progresa ziņojums par VIKI stratēģijas īstenošanu attiecas uz ES darbībām 2011. gada otrajā pusē. Ziņojumu ir izstrādājusi EĀDD Ieroču neizplatīšanas un atbruņošanās nodaļa, sadarbojoties ar citiem attiecīgiem EĀDD un Eiropas Komisijas dienestiem. Ziņojumā ietvertajā laikposmā ES turpināja virzīt jautājumu par kājnieku ieročiem un vieglajiem ieročiem (VIKI) visos daudzpusējos forumos un politiskā dialogā ar trešām valstīm saistībā ar attiecīgiem starptautiskiem instrumentiem, piemēram, ANO Rīcības programmu par kājnieku ieroču nelikumīgas tirdzniecības novēršanu, apkarošanu un izskaušanu. Pēdējo sešu mēnešu laikā ES turpināja īstenot vairākus projektus, kas saistīti ar VIKI nelikumīgas tirdzniecības un pārmērīgas uzkrāšanas novēršanu, un sāka izstrādāt jaunas ierosmes, kuras nākamo mēnešu laikā tiks pilnveidotas.

II. ES VIKI STRATĒĢIJĀ IEKĻAUTĀ RĪCĪBAS PLĀNA ĪSTENOŠANA

II.1. Efektīvs daudzpusīgums, attīstot vispārējus, reģionālus un valstu mēroga mehānismus, lai vērstos pret VIKI un to munīcijas piegādēm un destabilizējošu izplatīšanu

a) ANO 2001. gada Rīcības programma par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu – īstenošana

ES turpināja atbalstīt ANO 2001. gada Rīcības programmas par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu (ANO Rīcības programma) īstenošanu. Visas ES dalībvalstis atbalstīja ANO Ģenerālās asamblejas rezolūciju “Kājnieku ieroču un vieglo ieroču nelikumīga tirdzniecība visos tās aspektos”, ar ko izveido pamatstruktūru iecerētajai ANO Rīcības programmas pārskata konferencei (2012. gada 27. augusts–7. septembris).

2011. gada oktobrī un decembrī ES piedalījās neoficiālās konsultācijās, gatavojoties ANO Rīcības programmas īstenošanas pārskata konferencei. Pārskata konferences (2012. gada 19.–23. marts) sagatavošanas komitejas vadītāja iesniedza savus ierosinājumus, kā izstrādāt pārskata konferences darba kārtību, un nāca klajā ar astoņiem tematiem, kas, iespējams, varētu būt pārskata konferences darba kārtības kodols. ES sāka saskaņot nostājas par šiem jautājumiem, ņemot vērā to, ka nākamā neoficiālo sarunu kārta bija iecerēta 2012. gada janvārī, un ņemot vērā Sagatavošanas komiteju.

ES 2011. gada jūlijā pieņēma jaunu Padomes lēmumu, ar ko atbalsta ANO Atbruņošanās lietu biroja veiktās darbības, īstenojot ANO Rīcības programmu, un projekts tika oficiāli sākts 2011. gada decembrī. Padomes lēmuma mērķis ir sekmēt ANO Rīcības programmas, Starptautiskā marķēšanas un izsekošanas instrumenta (ITI) un ANO tehnisko pamatnostādņu munīcijas krājumu pārvaldībai reģionālu īstenošanu, un tajā inter alia iekļautas šādas darbības:

— Rietumāfrikas valstīs organizēt reģiona mācībspēku apmācību par ITI, uzstādīt attiecīgas marķēšanas iekārtas tajās reģiona valstīs, kam šādu iekārtu nav, un nodrošināt attiecīgās speciālās zināšanas,

— atbalstīt ANO munīcijas uzkrājumu apsaimniekošanas tehnisko pamatnostādņu izstrādes pabeigšanu un to īstenošanu, jo īpaši Lielo ezeru reģionā un Latīņamerikā,

— reģionāli semināri par ANO Rīcības programmas īstenošanas virzību reģionālā līmenī.

b) Ieroču tirdzniecības līgums

ES turpināja piešķirt būtisku nozīmi ieroču tirdzniecības līguma (ITL) procesam, aktīvi piedaloties ITL Sagatavošanas komitejas ceturtajā sesijā (Ņujorkā 2011. gada 11.–15. jūlijā), kurā aktīvi piedalījās vairākums ANO dalībvalstu un notika būtiskas diskusijas par ITL īstenošanas mehānismu un nobeiguma noteikumiem. Visas ES dalībvalstis balsojumā atbalstīja ANO Ģenerālās asamblejas lēmumu par ieroču tirdzniecības līgumu, ar kuru Sagatavošanas komitejas pēdējās sesijas ilgumu pagarina līdz piecām dienām (2012. gada 13.–17. februāris) un pilnvaro komiteju pabeigt diskusijas par satura jautājumiem un pieņemt lēmumu par attiecīgajiem procedūras jautājumiem.

ES turpināja saskaņot savu sarunu nostāju, ņemot vērā Sagatavošanas komitejas pēdējo sesiju 2012. gada februārī un ANO konferenci 2012. gada jūlijā. Notika konsultācijas ar trešām valstīm, lai iegūtu plašu atbalstu ieroču tirdzniecības līgumam.

Padomes Lēmuma 2010/336/KĀDP īstenošana, veicinot procesu, kas vērsts uz to, lai trešās valstis noslēgtu ieroču tirdzniecības līgumu, turpinājās arī 2011. gada otrajā pusē. Padomes lēmuma īstenošana ir uzticēta ANO Atbruņošanās pētījumu institūtam (UNIDIR). Līdztekus ITL Sagatavošanas komitejas sanāksmei 2011. gada jūlijā un ANO Ģenerālās asamblejas Pirmās komitejas sanāksmei 2011. gada oktobrī notika divi papildu pasākumi, kuros informēja par sākotnējiem rezultātiem, kas gūti saistībā ar Padomes lēmumu organizētajos pirmajos četros informatīvajos pasākumos. Īstenojot Padomes lēmumu, vairākiem pētniecības institūtiem tika pasūtīti vairāki pētījumi par pārskatāmību, ITL darbības jomu, munīcijas iekļaušanu un nodotajām tehnoloģijām.

c) UNTOC Nelikumīgas šaujamieroču izgatavošanas un tirdzniecības apkarošanas protokola īstenošana

Pēc aizkavēšanās ir sākusies jauna projekta īstenošana, izmantojot stabilitātes instrumentu (IfS). Projekta mērķis ir novērst starptautisku nelikumīgu šaujamieroču tirdzniecību un cīnīties pret to, sekmējot to, ka tiek ratificēts un īstenots Nelikumīgas šaujamieroču, to daļu, sastāvdaļu un munīcijas izgatavošanas un tirdzniecības apkarošanas protokols, kas pievienots Apvienoto Nāciju Organizācijas Konvencijai pret starptautisko organizēto noziedzību. Projektā ir iekļautas arī spēju veidošanas darbības, lai atbalstītu tiesībaizsardzības aģentūras un pilsoniskās sabiedrības organizācijas Latīņamerikā, Karību jūras reģionā un Rietumāfrikā. Projektu īsteno Apvienoto Nāciju Organizācijas Narkotiku un noziedzības novēršanas birojs (UNODC).

Saistībā ar stabilitātes instrumentu ES arī nodrošina finanšu palīdzību Interpolam, lai izveidotu datubāzi, kurā apkopotu datus par pazaudētiem/nozagtiem ieročiem. Datubāzē iecerēts izveidot rīku, lai ar Interpola I24/7 sistēmas palīdzību atklātu un izsekotu nelikumīgus ieročus un to plūsmas.

Sākotnēji projekta īstenošana būs vērsta uz tiem pašiem reģioniem, kuros īsteno UNODC projektu, tiecoties panākt labāku informācijas apmaiņu reģionos un starp tiem, kā arī sinerģijas spēju veidošanas jomā. Ilgtermiņa mērķis uz savienot visas 188 Interpola dalībvalstis.

d) Eksporta kontrole

Saistībā ar Padomes Lēmumu 2009/1012/KĀDP par atbalstu ES darbībām, lai trešās valstīs veicinātu ieroču eksporta kontroli un principus un kritērijus, kas iekļauti Kopējā nostājā 2008/944/KĀDP par parasto ieroču eksporta kontroli, 2011. gada 22. un 23. novembrī Kijevā notika reģionāls seminārs, lai sekmētu ieroču eksporta kontroles pasākumus Austrumeiropas un Dienvidkaukāza valstīs (Armēnijā, Azerbaidžānā, Baltkrievijā, Gruzijā, Moldovā un Ukrainā). Kā daļa no mācību apmeklējumiem Eiropas Savienībā, kuri ES kandidātvalstu eksporta kontroles amatpersonām paredzēti Padomes lēmumā, 2011. gada oktobrī tika organizēti Melnkalnes un bijušās Dienvidslāvijas Maķedonijas Republikas eksporta kontroles amatpersonu mācību apmeklējumi Portugālē, un 2011. novembrī tika organizēti Horvātijas, Melnkalnes un bijušās Dienvidslāvijas Maķedonijas Republikas eksporta kontroles amatpersonu mācību apmeklējumi Polijā.

e) VIKI nelikumīga tirdzniecība, izmantojot aviotransportu

Tika turpināta Stokholmas Starptautiskā miera pētniecības institūta (SIPRI) projekta īstenošana saistībā ar Padomes Lēmumu 2010/765/KĀDP par ES rīcību, apkarojot kājnieku ieroču un vieglo ieroču (VIKI) nelikumīgu tirdzniecību, izmantojot aviotransportu, kura mērķis ir uzlabot līdzekļus un metodes, lai starptautiskas un valstu struktūras varētu efektīvāk apzināt un atklāt aizdomās turētus gaisa kuģus, kas varētu būt iesaistīti VIKI nelikumīgā tirdzniecībā. Ir pabeigta programmatūras un datubāzu izstrāde, un ir sagatavots riska pārskats par aviosabiedrībām un gaisa kuģiem, kas pēdējo 20 mēnešu laikā bija iesaistīti destabilizējošos VIKI un militārā ekipējuma pārvadājumos. Pirmais ekspertu seminārs notiks Kijevā 2012. gada martā.

II.2. VIKI jautājums politiskā dialogā ar trešām valstīm un reģionālām organizācijām, VIKI klauzulas

a) VIKI jautājumi bija iekļauti vairāku ES pastāvīgo politisko dialogu ar trešām valstīm darba kārtībās un sadarbībā ar reģionālām organizācijām. Konkrēti, jautājums par VIKI lielo izplatību Lībijā, tostarp par MANPADS izplatību, tika apspriests vairākās sanāksmēs dažādos līmeņos – gan iekšējās sanāksmēs, gan ar pārstāvjiem no ASV –, un ES pašlaik pēta dažādas iespējas, kā atbalstīt šajā jomā notiekošos centienus.

b) Saskaņā ar 2008. gada decembrī pieņemtajiem Padomes secinājumiem par VIKI elementa iekļaušanu ES nolīgumos ar trešām valstīm pašlaik notiek sarunas ar Austrāliju, Azerbaidžānu, Kanādu, Malaiziju un Mercosur par VIKI elementu iekļaušanu to attiecīgajos nolīgumos ar ES.

II.3. Īpaši ES projekti palīdzībai trešām valstīm un reģionālām organizācijām

a) Rietumbalkāni

I. ES turpināja atbalstīt demilitarizācijas centienus VIKI jomā, tostarp īstenojot 2010. gada martā pieņemto Padomes Lēmumu 2010/179/KĀDP par atbalstu SEESAC darbībām Rietumbalkānos. Bosnijā un Hercegovinā, Horvātijā, bijušajā Dienvidslāvijas Maķedonijas Republikā, Melnkalnē un Serbijā notika vairākas darbības, kas saistītas ar krājumu pārvaldības uzlabošanu, kā arī VIKI marķēšanu un izsekošanu un pārpalikumu iznīcināšanu. Melnkalnē tika atjaunota un Aizsardzības ministrijas pārziņā nodota munīcijas glabātava. Horvātijā Iekšlietu ministrijas centrālajā ieroču un munīcijas glabātuvē tika ierīkota drošības un novērošanas sistēma Papildus SEESAC un Horvātijas Republikas Iekšlietu ministrija turpināja īstenot iedzīvotāju īpašumā esošu nelegālu ieroču savākšanas kampaņu. VIKI marķēšanas un izsekošanas jomā veikto pasākumu rezultātā Melnkalnē tika izstrādāta un ieviesta valsts mēroga elektroniska ieroču reģistrācijas sistēma, un bijušajā Dienvidslāvijas Maķedonijas Republikā tāda sistēma tika atjaunināta. Visbeidzot, Sarajevā tika sarīkotas glabātuvju operatoriem paredzētas reģionālas apmācības, kas ilga trīs nedēļas, aptvēra visus VIKI un munīcijas krājumu pārvaldības aspektus, un tajās piedalījās apmēram 60 dalībnieki.

II. Ar stabilitātes instrumenta starpniecību ES arī turpināja atbalstīt ANO Attīstības programmas (UNDP) kājnieku ieroču kontroles programmu Bosnijā un Hercegovinā, kuras mērķis ir samazināt apdraudējumu, ko drošībai rada novecojušas munīcijas un sprāgstvielu augstā koncentrācija un nestabilitāte, un nodrošināt institucionālu atbalstu valsts Kājnieku ieroču kontroles programmai. 2011. gada jūnijā šo pasākumu pagarināja vēl uz sešiem mēnešiem, lai inter alia stiprinātu valsts spējas VIKI pārvaldības un kontroles jomā, vienlaikus atbilstīgi ES prasībām stiprinot prasības saistībā ar bīstamu kravu pārrobežu pārvadājumiem.

b) EDSO reģions

ES turpināja gatavot jaunu Padomes lēmumu par atbalstu darbībām, lai EDSO reģionā samazinātu VIKI nelikumīgas tirdzniecības un pārmērīgas uzkrāšanas risku. Ir iecerēts, ka jaunā Padomes lēmuma mērķis inter alia būs VIKI krājumu noliktavu drošības stiprināšana Baltkrievijā un Kirgizstānā, VIKI pārpalikumu iznīcināšana šajās divās valstīs, lai novērstu to nonākšanu nelikumīgā tirdzniecībā, un VIKI inventāra pārvaldības lietojumprogrammas ieviešana, lai vairākās EDSO valstīs uzlabotu VIKI uzskaiti un izsekošanu.

c) Āfrika

ES turpināja īstenot projektus, lai uzlabotu VIKI jomā notiekošo sadarbību Āfrikas reģionālajās ekonomikas kopienās, jo īpaši Rietumāfrikas valstu ekonomikas kopienā, Austrumāfrikas valstu kopienā un Centrālās Āfrikas valstu ekonomikas kopienā.

I. Saistībā ar stabilitātes instrumentu ES ar Nairobi izvietotā Kājnieku ieroču un vieglo ieroču reģionālā centra (RESCA) starpniecību turpināja īstenot projektu, ar ko atbalsta cīņu pret šaujamieroču un munīcijas nelikumīgu uzkrāšanu un tirdzniecību Āfrikā. Projekta mērķis ir atbalstīt Āfrikas un ES stratēģisko partnerību cīņā pret šaujamieroču un sprāgstvielu nelikumīgu tirdzniecību un pārmērīgu uzkrāšanu. Pēc plašām konsultācijām puses 2011. gada vidū vienojās par vairākām konsolidētām reģionālām projekta prioritātēm. Līdz šim projekta īstenošana ir kļuvusi aizvien ātrāka, un tajā tiek mēģināts sasniegt galvenokārt ilgtermiņa vajadzības, stiprinot likumdošanas un iestāžu spējas attiecīgajās valstīs. Tiek gatavota projekta paplašināšana, lai varētu turpināt pašreizējos centienus un padziļināti izskatīt nelikumīgas tirdzniecības apkarošanas pārrobežu aspektus. Nolīgumu ir iecerēts parakstīt 2012. gada vidū.

II. ES pašlaik atbalsta Rietumāfrikas valstu ekonomikas kopienu (ECOWAS), sniedzot tehnisku atbalstu Kājnieku ieroču kontroles programmai (ECOSAP) saistībā ar aģentūru sadarbību Kotdivuārā, Mali, Gvinejā un Sjerraleonē.

III. ES turpināja atbalstīt Centrālās Āfrikas valstu ekonomikas kopienu (ECCAS), sniedzot tehniskas zināšanas par to, kā izveidot ECCAS miera un drošības garantēšanas spējas, tostarp VIKI jomā.

IV. Saskaņā ar Konfliktu novēršanas, pārvarēšanas un atrisināšanas (CPMR) programmu turpināja īstenot VIKI programmu Austrumāfrikas kopienas (EAC) atbalstam; tika veiktas darbības nolūkā stiprināt reģionu spējas, lai novērstu ieroču nelikumīgu tirdzniecību un izplatīšanu Āfrikas austrumu un dienvidu reģionos. Ar projektu atbalstīja procesu, ar ko apstiprina EAC VIKI politiku un EAC Miera un drošības protokolu, vienlaikus kopā ar ĀS un ANO notika iesaistīšanās dažādos procesos, piemēram, sagatavojot un galīgajā redakcijā izstrādājot Āfrikas Savienības Kājnieku ieroču un vieglo ieroču (ĀS VIKI) stratēģiju, ko apsprieda ĀS ekspertu sanāksmē Togo 2011. gada 26. septembrī un Āfrikas miera un drošības sistēmā (APSA). Stratēģiju paredzēts pieņemt 2012. gada janvārī.

d) Centrālamerika

ES turpināja īstenot projektu, ko finansē ar stabilitātes instrumentu un ko pārvalda Centrālamerikas Kājnieku ieroču un vieglo ieroču kontroles programma (CASAC), ar mērķi atbalstīt šaujamieroču un munīcijas nelikumīgas tirdzniecības apkarošanu Centrālamerikā un tās kaimiņvalstīs, tostarp Karību jūras reģionā. ES projekta devums CASAC ierosmē ir veicinājis reģionālas struktūras pamata izveidi un ilgtermiņa stratēģijas izstrādi, lai Centrālamerikā gan valstu, gan reģionālā mērogā apkarotu nelikumīgu ieroču tirdzniecību. ES līdz 2011. gada beigām pagarināja atbalstu projektam un pašlaik izstrādā darbības, kuras turpinās pēc šīs iniciatīvas (CASAC II), jo organizatoriskā pamata veidošanai vēl vajadzīgs turpmāks atbalsts.